# ՏԵՂԵԿԱՆՔ - ՀԻՄՆԱՎՈՐՈՒՄ

**«Հայաստանի Հանրապետության ու Վերակառուցման և զարգացման Եվրոպական բանկի միջև 2016 թվականի մայիսի 11-ին ստորագրված**

**«Գյումրու քաղաքային ճանապարհների ծրագիր» վարկային համաձայնագրով նախատեսված Տրանշ Ա-ի վարկային միջոցների հասանելիության վերջնաժամկետը երկարաձգելու մասին նամակ-համաձայնագրի ստորագրման նպատակահարմարության վերաբերյալ**

Հայաստանի Հանրապետության ու Վերակառուցման և զարգացման եվրոպական բանկի (այսուհետ՝ ՎԶԵԲ) միջև 2016թ. մայիսի 11-ին ստորագրված «Գյումրու քաղաքային ճանապարհների ծրագիր» (այսուհետ՝ Ծրագիր) վարկային համաձայնագրով (այսուհետ՝ Համաձայնագիր) նախատեսվում է 14,600.000 եվրո գումար տրամադրել Հայաստանի Հանրապետությանը՝ Համաձայնագրով սահմանված Ծրագրի իրագործման համար:

Ծրագրի հիմնական նպատակն է Գյումրի քաղաքում ունենալ անվտանգ երթևեկության կազմակերպման համար բարեկարգ փողոցներ և էներգախնայող արտաքին լուսավորության ցանց։ Ծրագրի շրջանակներում, մասնավորապես, նախատեսվում է իրականացնել Գյումրի քաղաքի ճանապարհների հիմնանորոգման և քաղաքի փողոցների արտաքին լուսավորության ցանցի արդիականացման աշխատանքներ, այդ թվում` ասֆալտի և մայթեզրերի նորոգում, ինչպես նաև ջրահեռացման/դրենաժային/ ենթակառուցվածքների արդիականացում, հետիոտնային նոր տարածքների կառուցում, քաղաքային լուսավորության ենթակառուցվածքների վերակառուցում և Գյումրի քաղաքի համար ավտոկայանատեղիների վերաբերյալ ռազմավարության մշակում:

Ծրագրի ընդհանուր արժեքը կազմում է մոտ 23,840.000 եվրո, որից **14,600.000 եվրո** վարկային միջոցներ տրամադրվում են ՎԶԵԲ-ի կողմից: Վարկը բաղկացած է **3 մասնաբաժիններից**՝ Տրանշ Ա և Տրանշ Բ՝ յուրաքանչյուրը՝ **5.3 մլն եվրո**, Տրանշ Գ՝ **4 մլն եվրո:**

Հարկ է նշել, որ վարկային միջոցների տրանշներին համապատասխան` դրամաշնորհային միջոցները ևս տրամադրվելու են երեք տրանշներով (Տրանշ Ա-ի և Տրանշ Բ-ի համար 2,650.000 - ական եվրո, Տրանշ Գ-ի համար` 2,000.000 եվրո):

Տրանշ Ա հասանելի է դարձել 14.06.2017թ. և 30.04.2019թ. դրությամբ վարկային և դրամաշնորհային ծրագրերից համապատասխանաբար մասհանվել է 1,204.736.21 եվրո և 617,191.45 եվրո: 30.04.2019թ. դրությամբ Տրանշ Ա-ի չմասհանված գումարի նկատմամբ մեկ օրվա պարտավորության վճարը (Համաձայնագրով նախատեսված է 0.5% պարտավորության վճար, որը հաշվարկվում է վարկի չօգտագործված գումարի նկատմամբ՝ Տրանշ Ա-ի համար սկսած 10.07.2016թ.) կազմում է 56.9 եվրո: Առ 30.04.2019թ. որպես պարտավճար փաստացի վճարվել է 69,442.8 եվրո:

Տրանշ Բ-ն հասանելի է դարձել 29.11.2017թ, սակայն մասհանում չի իրականացվել:

Միաժամանակ, ՎԶԵԲ-ը կազմակերպում է մինչև 7,300.000 եվրո գումարի չափով դրամաշնորհային հիմունքներով ֆինանսավորման տրամադրում ՎԶԵԲ-ի բաժնետերերի հատուկ հիմնադրամի և/կամ միջազգային դոնորների կողմից: Բացի այդ, տրամադրվելու են նաև տեխնիկական աջակցության միջոցներ` մինչև 1,940.000 եվրո գումարի չափով:

Համաձայն Համաձայնագրի 2.02(f)(1) բաժնի՝ Տրանշ Ա-ի վարկային միջոցների հասանելիության վերջնաժամկետը (Last Availability Date) 2019 թվականի մայիսի 11-ն է: Սակայն Ծրագրի շրջանակներում կատարվող շինարարական աշխատանքների ընթացքը դանդաղել է՝ ի հայտ եկած մի շարք խնդիրներով պայմանավորված, որի հետևանքով մինչև օրս կապալառուները չեն կարողացել ներկայացնել կատարողական ակտեր և ստանալ համապատասխան միջոցներ, և մինչև սահմանված ժամկետի ավարտը հնարավոր չէ ամբողջ ծավալով մասհանումներ կատարել: Այս հանգամանքով պայմանավորված` նշյալ աշխատանքներն արդյունավետ իրականացնելու կարևորությունից ելնելով, անհրաժեշտություն է առաջացել Համաձայնագրով նախատեսված **Տրանշ Ա-ի վարկային միջոցների հասանելիության վերջնաժամկետը երկարաձգել մինչև 2021 թվականի մայիսի 11-ը:**

Ելնելով վերոգրյալից՝ «Հայաստանի Հանրապետության ու Վերակառուցման և զարգացման եվրոպական բանկի միջև 2016 թվականի մայիսի 11-ին ստորագրված «Գյումրու քաղաքային ճանապարհներ ծրագիր» վարկային համաձայնագրով նախատեսված Տրանշ Ա-ի վարկային միջոցների հասանելիության վերջնաժամկետը երկարաձգելու մասին նամակ-համաձայնագրի ստորագրումը գտնում ենք նպատակահարմար:

ՀՀ տարածքային կառավարման և

 զարգացման նախարարություն